**ΔΙΟΡΘΩΜΕΝΗ**

**Έκθεση της Κοινοβουλευτικής Επιτροπής Γεωργίας και Φυσικών Πόρων για το νομοσχέδιο «Ο** **περί της Ίδρυσης και Λειτουργίας του Δικτύου Γεωργικής Λογιστικής Πληροφόρησης (Τροποποιητικός) Νόμος του 2022»**

**Παρόντες:**

Γιαννάκης Γαβριήλ, πρόεδρος Νίκος Σύκας

Ανδρέας Πασιουρτίδης Χρίστος Ορφανίδης

Κυριάκος Χατζηγιάννης Χαράλαμπος Θεοπέμπτου

Η Κοινοβουλευτική Επιτροπή Γεωργίας και Φυσικών Πόρων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 4 και 25 Απριλίου και στις 2 Μαΐου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος, της Νομικής Υπηρεσίας της Δημοκρατίας και των αγροτικών οργανώσεων ΠΕΚ, «Παναγροτικός Σύνδεσμος» και «Ευρωαγροτικός». Οι αγροτικές οργανώσεις ΕΚΑ και «Νέα Αγροτική Κίνηση» και η Γενική Διεύθυνση Ανάπτυξης, Υπουργείο Οικονομικών, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής. Ωστόσο, η Γενική Διεύθυνση Ανάπτυξης, Υπουργείο Οικονομικών, ενημέρωσε γραπτώς την επιτροπή ότι συμφωνεί με τις πρόνοιες του προτεινόμενου νόμου.

Σημειώνεται ότι στο πλαίσιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Βαλεντίνος Φακοντής, Χαράλαμπος Πάζαρος και Ηλίας Μυριάνθους.

Σκοπός του νόμου που προτείνεται είναι η τροποποίηση του περί της Ίδρυσης και Λειτουργίας του Δικτύου Γεωργικής Λογιστικής Πληροφόρησης Νόμου, ώστε να διαγραφεί η διάταξη η οποία προβλέπει τη συμμετοχή στην εθνική επιτροπή του δικτύου πληροφόρησης του μέλους που διορίζεται από τον γενικό διευθυντή της Γενικής Διεύθυνσης Ανάπτυξης, Υπουργείο Οικονομικών.

Σύμφωνα με τα στοιχεία που κατατέθηκαν ενώπιον της επιτροπής από τους κυβερνητικούς αρμοδίους, η Γενική Διεύθυνση Ανάπτυξης, Υπουργείο Οικονομικών, από τον Δεκέμβριο του 2018 ζήτησε να διαγραφεί η σχετική διάταξη από την υπό τροποποίηση νομοθεσία, ώστε να μη μετέχει στην εν λόγω επιτροπή το πιο πάνω μέλος της, αφού τα θέματα τα οποία αυτή χειρίζεται είναι εξειδικευμένα και δεν εμπίπτουν στο εύρος των αρμοδιοτήτων της.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος εισηγούνται στη Βουλή την ψήφιση του νομοσχεδίου σε νόμο.
2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

Υπό το φως των πιο πάνω, η Κοινοβουλευτική Επιτροπή Γεωργίας και Φυσικών Πόρων υποβάλλει την παρούσα έκθεσή της για σκοπούς λήψης τελικής απόφασης επί του νομοσχεδίου κατά τη συζήτησή του στην ολομέλεια του σώματος.

16 Μαΐου 2023

Κλ.Χ/ΜΓ/ΘΚ

Αρ. Φακ.: 23.01.063.143-2022